ທ່ານໂອບາມາ ສັ່ງໃຫ້ສົ່ງທະຫານຕື່ມອີກ 30 ພັນຄົນ ໄປຍັງ ອັຟການິສຖານ ແລະຈະເລີ້ມຖອນທະຫານ ໃນປີ 2011
ຂ່າວສຳຄັນອື່ນໆ: ຫົວໜ້າອົງການນາໂຕ້ກ່າວວ່າ ພັນທະມິດ ສັນຍາຈະສົ່ງທະຫານໄປຕື່ມ ໃນອັຟການິສຖານ 5 ພັນຄົນ; ອີຣ່ານ ປ່ອຍຊາວອັບກິດ ທີ່ຖືກຈັບ 5 ຄົນ;
ປະທານາ ທິບໍດີສະຫະຣັດ ທ່ານ BARACK OBAMA ຈະສົ່ງທະຫານອະເມຣິກັນຕື່ມອີກ 30 ພັນຄົນ ໄປຍັງອັຟການິສຖານ ເພື່ອສູ້ຣົບກັບ ພວກກະ ບົດທາລີບານ ແລະພວກກໍ່ການຮ້າຍ AL QAIDA ແລະທ່ານກ່າວວ່າ ທ່ານມີແຜນການ ທີ່ຈະຖອນກຳລັງທະຫານ ສະຫະຣັດ ອອກຈາກ ປະເທດດັ່ງກ່າວ ປະມານ 1 ປີກັບ 8 ເດືອນຫລັງຈາກນັ້ນ ທ່ານ OBAMA ກ່າວຕໍ່ ພວກນັກຮຽນທະຫານ ທີ່ໂຮງຮຽນນາຍຮ້ອຍທະຫານບົກ WEST POINT ໃນຣັດນິວຢອກ ໃນວັນອັງຄານ ວານນີ້ວ່າ ກຳລັງທະຫານເພີ້ມຕື່ມ ຂອງສະຫະຣັດ ຈະຊ່ອຍເລັ່ງລັດ ການໂອນ ຄວາມຮັບຜິດຊອບ ກ່ຽວກັບການຮັກສາ ຄວາມປອດພັຍ ໃນອັຟການິສຖານ ໄປໃຫ້ ກຳລັງອັຟການິສຖານ ແລະອຳນວຍໃຫ້ທະຫານອະເມຣິກັນ ເລີ້ມຖອນອອກຈາກ ປະເທດດັ່ງກ່າວ ພາຍໃນ ເດືອນກໍຣະກົດ ປີ 2011 ໃນຄຳປາສັຍ ຊີ້ແຈງຍຸທສາດໃໝ່ ຂອງສະຫະຣັດນັ້ນ ປະທານາທິບໍດີ OBAMA ກ່າວວ່າເຖິງແມ່ນ ອັຟການິສຖານ ຍັງບໍ່ທັນ ສູນເສັຽເທື່ອ ແຕ່ກໍໄດ້ ຖອຍຄືນຫລັງເປັນເວລາຫຼາຍໆປີ ເລຂາທິການ ໃຫຍ່ຂອງອົງການເນໂຕ້ ທ່ານ ANDERS FOGH RASMUSSEN ກ່າວວ່າ ບັນດາປະເທດ ສະມາຊິກຂອງອົງການເນໂຕ້ ໃຫ້ການສນັບສນຸນ ຕໍ່ຍຸທສາດໃໝ່ ໃນອັຟການິສຖານຂອງປະທານາທິບໍດີ ສະຫະຣັດ ທ່ານ BARACK OBAMA ແລະຈະສົ່ງ ທະຫານຕື່ມອີກຢ່າງນ້ອຍ 5 ພັນຄົນ ໄປສູ້ຣົບ ກັບພວກກະບົດ ໃນອັຟການິສຖານ ຫົວໜ້າຂອງອົງການເນໂຕ້ ກ່າວທີ່ນະຄອນ BRUSSELS ໃນວັນພຸດມື້ນີ້ວ່າ ບັນດາປະເທດສະມາຊິກ ຂອງອົງການ ນາໂຕ້ທັງໝົດ ຕ້ອງໄດ້ດຳເນີນການ ເພີ້ມຕື່ມໃນການສູ້ຣົບປາບປາມ ພວກກະບົດ ທາລີບານ ແລະພວກຫົວຮຸນແຮງ AL-QAIDAຖ້າເຂົາເຈົ້າ ຢາກໃຫ້ອັຟການິສຖານ ມີສະເຖັຽຣະພາບ ຢ່າງແທ້ຈິງ ທ່ານ RASMUSSENໃຫ້ຄຳໝັ້ນສັນຍາວ່າ ອົງການນາໂຕ້ ແລະພັນທະມິດ ຈະພະຍາຍາມ ຫັນປ່ຽນໄປສູ່ການເອົາບົດບາດ ທີ່ໃຫ້ຊາວອັຟການິສຖານ ເປັນຜູ້ຄວບຄຸມ ໃນການຮັກສາ ຄວາມປອດພັຍສຳລັບປະເທດ ຂອງເຂົາເຈົ້າເອງ ແຕ່ ທ່ານກ່າວວ່າ ຄຳວ່າ “ຫັນປ່ຽນ”ບໍ່ແມ່ນຣະຫັດ ສຳລັບການຖອນໂຕຂອງອົງ ການເນໂຕ້ແຕ່ປະການໃດ ເຈົ້າໜ້າທີ່ອີຣ່ານໄດ້ປ່ອຍ ພວກນັກແຂ່ງເຮືອຢາຊທ໌ ຊາວອັງກິດ 5 ຄົນ ທີ່ຖືກຈັບຢູ່ໃນບໍຣິເວນ ອ່າວເປີເຊັຽ ສັບປະດາ ແລ້ວ ຖແລງຂ່າວ ສະບັບນຶ່ງ ຈາກກອງກຳລັງຄຸ້ມຄອງປະຕິວັດ ຂອງອີຣ່ານ ແຈ້ງວ່າ ຫລັງ ຈາກສືບສວນແລ້ວ ຕົນສລຸບວ່າການແລ່ນເຂົ້າ ໄປ ໃນເຂດນ່ານນ້ຳອີຣ່ານ ແບບຜິດກົດໝາຍ ຂອງເຮືອເຂົາເຈົ້ານັ້ນແມ່ນເປັນຄວາມຜິດພາດ ກະຊວງ ການຕ່າງປະເທດ ອັງກິດ ໄດ້ໃຫ້ການຢືນຢັນກ່ຽວກັບການປ່ອຍໂຕ ຊາວອັງກິດທີ່ວ່ານີ້ ແລະກ່າວວ່າ ເຮືອຢາຊທ໌ເຂົາເຈົ້າກຳລັງຖືກແກ່ອອກໄປ ຍັງເຂດນ່ານນ້ຳສາກົນ ແລະກໍຄາດວ່າ ຈະເດີນທາງຕໍ່ ໄປຍັງDUBAI ກອງທັບເຮືອອີຣ່ານ ໄດ້ຈັບຊາວອັງກິດ ທັງ 5 ໃນວັນທີ 25 ພະຈິກ ຜ່ານມາຂະນະທີ່ພວກກ່ຽວ ພວມເດີນທາງ ຈາກ BAHRAIN ໄປຍັງ DUBAI ເພື່ອເຂົ້າຮ່ວມການແຂ່ງເຮືອຢາຊທ໌ ທີ່ນັ້ນ ທ່ານ ANDREW PINDAR ປະທານ ຂອງບໍຣິສັດ SAILBAHRAIN ຊຶ່ງເປັນເຈົ້າຂອງ ເຮືອຢາຊທ໌ທີ່ຖືກຈັບ ກ່າວວ່າ ເຮືອຢາຊທ໌ດັ່ງກ່າວອາດໄດ້ແລ່ນ ໂດຍບໍ່ໄດ້ຕັ້ງໃຈ ເຂົ້າໄປໃນ ເຂດນ່ານນ້ຳ ຂອງອີຣ່ານ ຍ້ອນເກີດບັນຫາກ່ຽວກັບໃບພັດ ຮອງປະທານາທິບໍດີສະ ຫະຣັດ ທ່ານ JOE BIDENໄດ້ໃຫ້ການ ຄ້ຳປະກັນ ຕໍ່ນາຍົກ ຣັຖມຸນຕຣີອີຣັກ ທ່ານ NOURI AL-MALIKI ວ່າຍຸທສາດຂອງ ສະຫະຣັດ ໃນອັຟການິສຖານ ຈະບໍ່ສ້າງ ຄວາມເສັຽຫາຍ ໃຫ້ແກ່ຄວາມສັມພັນລະຫວ່າງສະຫະຣັດ ກັບອີຣັກ ທຳນຽບຂາວ ໄດ້ອອກຖແລງຂ່າວ ສະບັບນຶ່ງ ເວົ້າວ່າທ່ານ BIDEN ໄດ້ໂອ້ລົມ ກັບທ່ານ MALIKI ທາງໂທຣະສັບ ໃນມື້ວານນີ້ເພື່ອສົນທະນາຫາຣື ກ່ຽວກັບ ການຕັດສິນໃຈ ຂອງປະທານາທິບໍດີ BARACK OBAMAກ່ຽວກັບເຣື່ອງ ອັຟການິສຖານ ແລະປາກິສຖານ ນອກນັ້ນ ທ່ານ BIDEN ຍັງໄດ້ກ່າວຍົກຍ້ອງ ການດຳເນີນ ຄວາມພະຍາຍາມ ຂອງນາຍົກ ຣັຖມຸນຕຣີອີຣັກ ເພື່ອແກ້ໄຂສະພາບການ ບໍ່ໄປບໍ່ມາ ກ່ຽວກັບກົດໝາຍ ການເລືອກຕັ້ງ ທີ່ມີການຊັກຊ້າ ຂອງອີຣັກ ຮອງປະທານາທິບໍດີ ສະຫະຣັດ ໄດ້ກ່າວຢ້ຳ ເຖິງຄຳຮຽກຮ້ອງ ຂອງທ່ານ ທີ່ຢາກໃຫ້ມີການຈັດແຈງ ແບບທີ່ຈະອຳນວຍໃຫ້ ຈັດການເລືອກຕັ້ງ ແຫ່ງຊາດຂື້ນໄດ້ໃນອີກບໍ່ດົນ ພວກຜູ້ນຳອີຣັກ ກຳລັງພະຍາຍາມ ທີ່ຈະບັນລຸ ການຜ່ອນສັ້ນຜ່ອນຍາວກັນ ກ່ຽວກັບກົດໝາຍດັ່ງກ່າວ ຊຶ່ງຈະຕ້ອງ ໄດ້ມີການຮັບຮອງເອົາກ່ອນທີ່ການເລືອກຕັ້ງ ຈະມີຂຶ້ນໄດ້ ສະມາຊິກສະພາແຫ່ງຊາດຮອນ ດູຣັສ ມີກຳນົດ ທີ່ຈະລົງຄະແນນສຽງໃນວັນພຸດມື້ນີ້ ກ່ຽວກັບວ່າ ຈະແຕ່ງຕັ້ງປະ ທານາທິບໍດີ MANUEL ZELAYAທີ່ຖືກໂຄ່ນລົ້ມນັ້ນ ເຂົ້າຮັບຕຳແໜ່ງຄືນ ໄປຈົນຮອດ ໝົດສມັຍ ການດຳຣົງຕຳແໜ່ງຂອງທ່ານ ໃນເດືອນມັງກອນນັ້ນ ຫລືບໍ່ ການເຄື່ອນໄຫວ ທີ່ວ່ານີ້ແມ່ນເຫດການລ່າສຸດ ໃນວິກິຕການ ທີ່ດຳເນີນມາ ເປັນເວລາ 5 ເດືອນ ທີ່ໄດ້ສ້າງຄວາມວຸ້ນວາຍ ໃຫ້ແກ່ຮອນດູຣັສ ນັບແຕ່ທ່ານ ZELAYA ໄດ້ຖືກໂຄ່ນລົ້ມ ໃນການກໍ່ຣັຖປະຫານ ຂອງພວກທະຫານ ທ່ານໄດ້ກັບຄືນໄປ ຮອນດູຣັສອີກ ໃນເດືອນກັນຍາ ຜ່ານມາແຕ່ໄດ້ຢູ່ໃນແຕ່ ສະຖານທູດບຣາຊີລ ຍ້ອນການຂົ່ມຂູ່ວ່າ ຈະຖືກຈັບ ເປັນທີ່ປາກົດວ່າ ການລົງຄະແນນສຽງ ຂອງສະພາແຫ່ງຊາດ ໃນມື້ນີ້ ຄົງຈະບໍ່ເປັນການເຫັນພ້ອມກັບທ່ານ ໃນເມື່ອວ່າ ສະພາແຫ່ງຊາດດັ່ງກ່າວ ເປັນຜູ້ລົງຄະແນນສຽງຖອດອຳນາດຂອງທ່ານ ແຕ່ແນວໃດກໍຕາມ ບາງຄົນ ມອງເຫັນວ່າ ການແຕ່ງຕັ້ງ ໃຫ້ທ່ານZELAYA ເຂົ້າຮັບຕຳແໜ່ງ ຄືນໃໝ່ນັ້ນ ເປັນຊ່ອງທາງນຶ່ງ ໃນການເພີ້ມຄວາມຖືກຕ້ອງຊອບທັມ ໃຫ້ແກ່ຜູ້ນຳຄົນໃໝ່ ຂອງປະເທດ ທີ່ໄດ້ຖືກເລືອກໃນຕົ້ນອາທິດນີ້ ສະພາແຫ່ງຊາດອອສເຕຣເລັຽ ໄດ້ປະຕິເສດ ຕໍ່ຮ່າງກົດໝາຍ ວ່າດ້ວຍການປ່ຽນ ແປງ ຂອງດິນຟ້າອາກາດ ຂອງນາຍົກຣັຖມຸນຕຣີ KEVIN RUDD ຊຶ່ງຈະຕັດການປ່ອຍແກັສ ຄາຣ໌ບອນ ທີ່ເປື້ອນເປິະ ຂອງອອສເຕຣເລັຽ ລົງ 25% ພາຍໃນປີ 2020 ສະພາສູງ ຂອງອອສເຕຣເລັຽ ໄດ້ລົງມະຕິ ປະຕິເສດ ຕໍ່ຮ່າງກົດໝາຍດັ່ງກ່າວໃນວັນພຸດມື້ນີ້ ດ້ວຍຄະແນນ 41 ຕໍ່ 33 ກ່ອນໜ້ານັ້ນ ໃນຕອນເຊົ້າ ພັກຝ່າຍຄ້ານຂອງອອສເຕຣເລັຽ ໄດ້ເລືອກເອົາ ທ່ານ TONY ABBOT ເປັນຜູ້ນຳຄົນໃໝ່ທີ່ໄດ້ປະກາດວ່າ ຈະບໍ່ຮັບເອົາ ຮ່າງກົດໝາຍ ທີ່ວ່ານີ້ ຮ່າງກົດໝາຍ ສະບັບນີ້ໄດ້ຮຽກຮ້ອງ ໃຫ້ເກັບພາສີ ຈາກພວກ ອຸສາຫະກັມ ທີ່ປ່ອຍແກັສຄາຣ໌ບອນ ເລີ້ມແຕ່ປີ2011 ເປັນຕົ້ນໄປ ເພື່ອຈຳກັດ ການສ້າງຄວາມເປື້ອນເປິະ ຂອງອອສເຕຣເລັຽ ການລົງຄະແນນສຽງ ຊຶ່ງເປັນການປລາຊັຍ ສຳລັບຣັຖບານ ພັກແຮງງານ ຂອງທ່ານ RUDDນັ້ນ ມີຂຶ້ນກ່ອນ ກອງປະຊຸມສຸດຍອດ ນາໆຊາດ ວ່າດ້ວຍ ການປ່ຽນແປງ ຂອງດິນຟ້າອາກາດທີ່ປະເທດເດນມາກ ໃນທ້າຍເດືອນນີ້ ເຊີນຟັງຂ່າວລາຍລະອຽດ ໂດຍຄລິກບ່ອນສຽງ